Justiits- ja Digiministeerium Teie 17.06.2025

info@rahandusministeerium.ee Meie 30.06.2025 nr 4/116

kristiina.krause@justdigi.ee

**Arvamuse esitamine Euroopa Liidu**

**andmeliidu strateegia loomise avaliku**

**konsultatsiooni kohta**

Lugupeetud Liisa-Ly Pakosta!

Eesti Kaubandus-Tööstuskoda (edaspidi: Kaubanduskoda) tänab Justiits- ja Digiministeeriumit võimaluse eest avaldada arvamust Euroopa andmeliidu strateegia loomise avaliku konsultatsiooni kohta, mille eesmärk on lihtsustada andmereegleid ja tugevdada ettevõtete võimalusi andmete turvaliseks kasutamiseks. Oleme konsultatsiooniga tutvunud ning järgnevalt esitame oma märkused ja ettepanekud.

1. **Regulatsioonide lihtsustamine**

Kaubanduskoda toetab kehtivate EL andmeõigusaktide läbivaatamist, et eemaldada kattuvad ja vastuolulised sätted ning lihtsustada regulatsiooni. Me ei näe hetkel vajadust õigusaktide konsolideerimiseks, sest esmalt peavad olemasolevad õigusaktid olema päriselt rakendunud, et nende mõju saaks analüüsida. Näiteks isikustamata andmete Euroopa Liidus vaba liikumise määruse mõju kohta puudub siiani praktiline tagasiside, kuigi määrus kehtib juba alates 2018. aastast.

Täiendava regulatsiooni kehtestamise asemel tuleb meie hinnangul keskenduda olemasoleva õiguse jõustamisele. Andmete jagamise kohustuste laiendamine, eriti tasuta jagamise nõuete kaudu, ei ole ettevõtjate seisukohast põhjendatud. Näiteks vajab avaandmete direktiiv senisest järjepidevamalt jõustamist ning kõrge väärtusega andmekogude nimekirja tuleb ajakohastada ja laiendada.

1. **Rahvusvahelised andmevood**

Toetame rahvusvahelise andmevahetuse edendamist ning globaalset koostööd usaldusväärsete partneritega, eeskätt USA-ga. EL peab keskenduma proportsionaalsete, riskipõhiste ja strateegilisi sektoreid kaitsvate reeglite kujundamisele. Lisaks on vaja vältida olukorda, kus erinevad määrused dubleerivad juba kehtivaid isikuandmete kaitse üldmääruses sätestatud kaitsemeetmeid. Näiteks on need dubleeritud andmemääruses ja andmehalduse määruses.

1. **Sideandmete kasutamine**

Sideandmete kasutamise osas toetame Euroopa Liidu ülese regulatsiooni loomist, mis vastab Euroopa Kohtu praktikale ja võimaldab sideandmete säilitamist ainult selgelt põhjendatud juhtudel. Regulatsioon peab olema selge, piiritletud ning arvestama menetluste ja asutuste piiratud ringiga.

1. **Andmeruumide ülesehitus ja tehniline sidusus**

Ettevõtted vajavad jätkusuutlikke, standarditel põhinevaid andmeruume, mis ei sõltu ajutistest projektidest. Mistõttu tuleb meie hinnangul andmeruumide arendamisel loobuda projektipõhisest lähenemisest ning keskenduda jätkusuutlike ja valdkondade ülese korduskasutuse võimalust pakkuvate lahenduste loomisele.

Standardite ja ühtsete andmemudelite puudumine tekitab killustatust. Meie hinnangul on vaja tagada, et erinevad valdkonnad ja regioonid ei kujunda eraldiseisvaid ja suletud lahendusi, mis takistavad andmete liikumist.

1. **Halduskoormuse vähendamine**

Kaubanduskoda peab oluliseks, et Euroopa andmeliidu strateegia keskenduks andmete kogumise, jagamise ja taaskasutamise tõhususele ning toetab ettevõtjate halduskoormuse vähenemist. Andmete ühekordne küsimine, jagamine ja taaskasutus peavad saama standardiks. Meie hinnangul tuleb esmalt määratleda prioriteetsed sektorid, kus on võimalik kiiresti suurimat mõju saavutada. Selline sihipärane lähenemine aitab ettevõtjatel keskenduda väärtust loovale tegevusele ja mitte bürokraatiale.

Lisaks toetame digivahendite arendamist, mis lihtsustavad regulatiivsete kohustuste täitmist, näiteks vastavussertifikaatide esitamisel, aruandluses või andmepäringutele vastamisel. Kõik haldusprotsesse lihtsustavad lahendused peavad lähtuma ettevõtluse tegelikest vajadustest, olema tehniliselt toimivad ning äriliselt mõtestatud.

1. **Innovatsioon ja oskused**

Andmemajanduse areng eeldab sihipärast tegevust uute spetsialistide koolitamisel nii tasemehariduses kui ka ümberõppes ja kolmandate riikide talentide kaasamisel. Andmepõhise innovatsiooni laienemine eeldab, et vajalikud kompetentsid on reaalselt turul kättesaadavad. Näeme vajadust liidu tasandil suurendada ettevõtjate teadlikkust andmete ärilisest väärtusest ja toetada andmepõhise innovatsiooni kasvu viisil, mis arvestab ettevõtete huvidega.

Tehisintellekti ja andmemajanduse areng eeldab õigusselgust, ühiste mõistete kasutuselevõttu EL-is ning praktilisi rakendusjuhiseid. Samuti vajavad tähelepanu loome- ja meediavaldkonnas esile kerkinud autoriõigusega seotud probleemid, mis mõjutavad andmete kasutamist tehisintellekti treenimisel.

Loodame, et peate võimalikuks Kaubanduskoja seisukohti ja ettepanekuid arvesse võtta.

Lugupidamisega

/allkirjastatud digitaalselt/

Mait Palts

Peadirektor

Ann Raun ann.raun@koda.ee 6040071